KBANK ราคาปรับลดรับข่าวร้ายไปบ้างแล้วโบรกฯ แนะ ซื้อ เป้า 221 บ. ชู Upside 28%
บล.ไอร่า มองว่าราคาหุ้น KBANK ปรับลดรับข่าวร้ายไปบ้างแล้ว ขณะที่เชื่อมั่นในมาตรการต่างๆ ที่ KBANK ออกมาเพื่อช่วยเหลือลูกค้าในระยะสั้นๆ ทั้งนี้แนะนำ ซื้อ ให้ราคาเป้าหมายที่ 221 ราคาปัจจุบันเหลือ Upside 28%
20 ก.ค. 2558

บล.ไอร่า ระบุในบทวิเคราะห์ (20 ก.ค.) ว่าธนาคารกสิกรไทย จำกัด (มหาชน) หรือ KBANK ได้รายงานกำไรไตรมาส 2/58 ที่ 11,479 ล้านบาท ลดลง 7.44% จากไตรมาสก่อนและลดลง 2.16% จากปีก่อนโดยส่วนใหญ่มาจากการตั้งสำรองหนี้สงสัยจะสูญที่สูงผิดปกติ
โดยไตรมาส 2/58 สำรองไว้กว่า 6 พันล้านบาท ซึ่งมากกว่าระดับปกติที่ระดับ 3-4 พันล้านเท่านั่น จากเศรษฐกิจที่ฟื้นตัวช้ากว่าที่คาดส่งผลให้คุณภาพสินทรัพย์อ่อนแอลงโดยเฉพาะลูกค้ากลุ่ม SME
ด้านสินเชื่อไตรมาส 2/58 เติบโต 1.19% จากไตรมาสก่อน และ6.44% จากปีก่อนโดยสินเชื่อCorporate เป็นตัวขับเคลื่อนหลัก ส่วน NIM อยู่ที่ระดับ 3.70% ลดลงเล็กน้อยจากไตรมาส 1/58 ซึ่งอยู่ที่ 3.72%
ขณะที่รายได้ที่ไม่ใช่ดอกเบี้ย (NII) ไตรมาส 2/58 เพิ่มขึ้น 9.61% จากไตรมาสก่อนและ 11.82% จากปีก่อนสำหรับCost to income Ratio ไตรมาส 2/58  อยู่ที่ระดับ 42.24% ขณะที่ NPL ไตรมาส 2/58 อยู่ที่ 40,841 ล้านบาทปรับตัวเพิ่มขึ้นจากไตรมาส 1/58  เกือบ 3,000 ล้านบาท ส่งผลให้ NPL/Loans(Gross) เพิ่มขึ้นเป็น 2.39% จากไตรมาส 1/58 ซึ่งอยู่เพียง 2.26%
อย่างไรก็ตามเชื่อว่ามาตรการต่างๆ ที่ KBANK ออกมาเพื่อช่วยเหลือลูกค้าในระยะสั้นๆ เช่น ยืดอายุหนี้ พักการชำระเงินต้น ลดดอกเบี้ย เป็นต้น นอกจากนี้หากพิจารณา Debt restructuring/Loans ก็ปรับตัวลดลงต่อเนื่องโดยปัจจุบันอยู่ที่ 5.73% ยังอยู่ในระดับปกติ ทำให้มองว่า KBANK น่าจะจัดการปัญหานี้ได้
ทั้งนี้มองว่าราคาปัจจุบันของ KBANK ปรับลดลงมารับข่าวร้ายไปบ้างแล้ว ประกอบทั้งKBANK มีการกระจายความเสี่ยงของสินเชื่อและฐานรายได้ที่ไม่ใช่ดอกเบี้ยที่แข็งแกร่งทำให้มีภูมิต้านทานต่อการชะลอตัวของเศรษฐกิจได้ดี โดยประเมินราคาเป้าหมายด้วยมุมมองแบบ Conservative อิงจากProspect P/BV ที่ระดับ 1.82 เท่า ราคาเป้าหมายที่ 221 ราคาปัจจุบันเหลือ Upside 28% แนะนำ “ซื้อ”